To maskerede mænd røvede mandag aften Kvickly i Adelgade i Hobro. De truede sig til et femcifret beløb. [b]Opdateret kl. 08.27.
[/b]

Omkring klokken 19.25 var Kvickly i Hobro udsat for et røveri. To mænd kom ind i butikken. Her truede de personalet i kiosken og ved kasserne med en eller flere pistoler. Den ene røver havde en elefanthue over hovedet, den anden en nylonstrømpe. De talte gebrokkent engelsk, og politiet formoder, at der er tale om østeuropæere. De to røvere fik udleveret kontanter, og flygtede derefter ud af Kvickly og forsvandt. De to mænd kom sandsynligvis ind gennem bagdøren. Politiet søgte mandag aften efter gerningsmændene med hundepatrulje, men der var ikke flere spor at finde efter parkeringspladsen. Derfor håber politiet, at der er vidner, der eventuelt har set gerningsmændene før eller efter røveriet. Politiet fortsætter i dag afhøringerne af dem, der var til stede i Kvickly, da røveriet skete. Personalet er ifølge politiet meget rystede, men er fysisk uskadte. Politiet hører gerne fra folk, der kan hjælpe med oplysninger i sagen. Nordjyllands Politi kan kontaktes på telefon 114.